**TABLICA KOMENTARA I PRIMJEDBI ZAPRIMLJENIH ELEKTRONIČKIM PUTEM NA**

**NACRT PRIJEDLOGA ZAKONA O IZMJENAMA I DOPUNAMA ZAKONA O SUZBIJANJU ZLOUPORABE DROGA**

|  |  |  |
| --- | --- | --- |
| **Naziv tijela/osobe koja je dostavilo primjedbu/ prijedlog** | **Primjedba/prijedlog** | **Obrazloženje primjedbi/prijedloga koji nisu prihvaćeni** |
| **Boris Jukić** | U prijedlogu teksta zakona o izmjenama i dopunama zakona koriste se izrazi lijek i lijek koji sadrži droge.  Čini se da bi ih trebalo definirati odnosno razlikovati, tj. uvrstiti u definicije.  U članku 3) (definicije) dodati novu točku 6 definicija, tako da sadašnja točka 6 postaje točkom 8 (i dalje konzekventno promijeniti brojeve točaka), koja glasi:  Medicinska konoplja je sorta konoplje (Cannabis sativa L. subs. Indica, i Cannabis sativa L. subsp. Sativa i Cannabis sastiva L. subsp. Ruderalis i njihovi hibridi) sa sadržajem THC-a od 0,1% i više, sa sadržajem CBD-a od 0,1% i više te sa sadržajem CBN-a od 0% i više.  Dodati novu točku 7 koja glasi:  Uzgoj konoplje za medicinske svrhe (medicinske konoplje) jest nabavka i posjedovanje sjemena, sjetva, sadnja, uzgoj biljke, križanje, uzimanje i prerada cijele i/ili dijelova biljke, organizacije proizvodnje i proizvodnja različitih vrsta pripravaka od različitih dijelova biljke.  Dodati u članak 7. iza postojećih stavaka 1 i 2 članka, nove stavke  3) Uzgoj medicinske konoplje (za medicinske svrhe) obavlja se sukladno pravilniku koji donosi ministar nadležan za zdravstvo.  4) Obavijest o proizvođaču i katastarskoj čestici na kojoj će se uzgajati medicinska konoplja (za medicinske svrhe) ministarstvo nadležno za zdravstvo dostavlja ministarstvu nadležnom za unutarnje poslove.  U prijedlogu teksta članka 11., dodaje se stavak 2., tako da postojeći stavak 2. postaje stavkom 3. i dalje se konzekventno mijenja, koji glasi:  2) Promet pripravaka dobivenih od medicinske konoplje (za medicinske svrhe) mogu obavljati pravne osobe uz prethodnu dozvolu ministra nadležnoga za zdravstvo.  U članku 28. iza riječi „članka 11.“ dodaje se „i 13.“, a u ostalom dijelu taj članak ostaje nepromijenjen. | **NE PRIHVAĆA SE**  Lijekovi su definirani Zakonom o lijekovima pri čemu se misli na gotove lijekove koji imaju važeću dozvolu za stavljanje u promet, odnosno registrirani su za određene bolesti. Registracijski status lijeka podrazumijeva dokazanu učinkovitost i sigurnost primjene u liječenju određene bolesti za koju je lijek registriran. Pripravci na bazi konoplje nigdje u svijetu nisu registrirani kao lijekovi te stoga nemaju dokazanu učinkovitost u liječenju pacijenta sukladno principima medicine utemeljene na dokazima (EBM= Evidence Based Medicine). Iz navedenih razloga predmet zakonskih izmjena nije uzgoj konoplje u medicinske svrhe. Sukladno Konvenciji UN-a o opojnim drogama iz 1961. i Konvenciji o psihotropnim tvarima iz 1971. kojih je Republika Hrvatska potpisnik, određeno je da države koje se odluče na sadnju konoplje u medicinske svrhe, cijeli postupak od uzgoja, područja uzgoja, kontrole sjemena, otkupa i kvalitete proizvedenih pripravaka imaju pod svojom kotrolom putem državne Agencije. Država bi u ovom slučaju preuzela odgovornost za cjelokupni proces od uzgoja pa sve do gotovih pripravaka, za koje u ovom trenutku ne postoje dostatni medicinski i znanstveni dokazi o učinkovitosti u liječenju određenih bolesti jer se radi isključivo o pomoćnim pripravcima namijenjenim samo ublažavanju tegoba, a ne liječenju. |